ለታላቁ መሪ መታሰቢያ 3ሺህ 807 ፓርኮች ተቋቋሙ
 በደቡብ ክልል ለታላቁ መሪ አቶ መለስ ዜናዊ መታሰቢያ በተቋቋመ 3ሺ 807 ፓርኮች ከ51 ሚሊየን በላይ ችግኞች መተከላቸውን የክልሉ የተፈጥሮ ሀብት እና የአካባቢ ጥበቃ ባለስልጣን አስታወቀ፡፡የባለስልጣኑ ምክትል ኃላፊና የተፈጥሮ ሀብት ልማትና ጥበቃ እንክብካቤ ዋና የስራ ሂደት ባለቤት አቶ መሀመድ ፋሪስ ለደኢህዴን አብዮታዊ ዴሞክራሲ ጋዜጣ እንደገለፁት፤ በ18ሺ 541 ሄክታር መሬት ላይ በተቋቋሙት ፓርኮች ላይ ለታላቁ መሪ መታሰቢያ 2 ሚሊየን 153 ሺ 635 ህዝብ የተሳተፈበት የችግኝ ተከላ ተካሂዷል፡፡   የተተከሉት ችግኞችም ዘርፈ ብዙ ጥቅም የሚሰጡ ከመሆናቸውም በተጨማሪ አረንጓዴ ኢኮኖሚን በመፍጠር በኩል ከፍተኛ ጠቀሜታ ይኖረዋል ተብሏል፡፡በተያያዘም በ2005 ዓ.ም በበልግ ወራት ከ147 ሚሊየን በላይ ችግኞች የተተከሉ ሲሆን፤ በመኽር ወቅት ከ551 ሚሊየን በላይ ዘርፈ ብዙ ጠቀሜታ ያላቸው ችግኞች ተተክለው አስፈላጊው እንክብካቤ እየተደረገላቸው መሆኑን ባለስልጣኑ አስታውቋል፡፡የአርሶ አደሩንና የአርብቶ አደሩን ገቢ ማሳደግ የሚችሉና የስነ-ህይወታዊው ስራ ተጠናክሮ እንዲቀጥል የሚያስችሉ ከ3 ሚሊየን 91ሺ በላይ የፍራፍሬ ችግኞች መተከላቸውን ተናግረዋል፡፡እንደ አቶ መሀመድ ፋሪስ ገለፃ እስከ ነሐሴ አጋማሽ ድረስ ከ754 ሚሊየን በላይ የመኖ ሳርና 9 ነጥብ 46 ሚሊየን የመኖ ዕፅዋት ችግኞች የተተከሉ ሲሆን፤ ከ72 ሺ ኪሎ ሜትር በላይም በሆነ መሬት ላይም የመኖ ዘር መዘራቱንም ጠቁመዋል፡፡የክልሉ ህዝብ በችግኝ ተከላው ወቅት ያሳየው የተደራጀ ርብርብ አበረታች እንደነበር ገልፀው፤ የተቀናጀ ጥረቱ በችግኝ እንክብካቤና በቀጣይ ስነ-አካላዊ ስራዎች ላይም ተጠናክሮ እንዲቀጥል ጠይቀዋል፡፡በቀጣዮቹ አመታትም የስነ አካዊና ስነ ህይወታዊ ስራዎች ላይም ኃይሉን አስተባብሮ በመረባረብ የታላቁን መሪ የአረንጓዴ ኢኮኖሚ ልማት ራዕይ እንዲያሳካም አቶ መሀመድ ጥሪ ማቅረባቸውን ጋዜጣውን ጠቅሶ ዋልታ ኢንፎርሜሽን ማዕከል ዘግቧል፡፡